Desulu

Fiera e ruzza, in mesu a sos castanzos
Seculares, ses posta o bidda mia;
Attaccada a sos usos de una ia,
Generosa, ospitale a sos istranzos.

Sos fizos tuos, pienos d’energia,
Chircan’in donzi parte sos balanzos,
Cun cuddos cadditteddos fortes, lanzos,
Carrigos de diversa mercanzia.

Gai passende vida trista e lanza
Girant s’isula nostra ventureris.
E cand’intran in calchi bidd’istranza

Tott’isclamana: Accò sos castanzeris!
E issos umiles naran: Eh, castanza!
E chie comporat truddas e tazeris?